

ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย สมาชิกสามัญ พ.ศ. 2559

--------------🟑🟑🟑-------------

 อาศัยอำนาจตามความในข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559 ข้อ 79(8) และข้อ 107(10) และมติที่ประชุมคณะกรรมการดำเนินการ ชุดที่ 18 ครั้งที่ 12/2559 วันที่ 25 พฤศจิกายน พ.ศ. 2559 ได้กำหนดระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย สมาชิกสามัญ พ.ศ. 2559 ดังต่อไปนี้

 ข้อ 1. ระเบียบนี้เรียกว่า “ ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย สมาชิกสามัญ พ.ศ. 2559 ”

ข้อ 2. ระเบียบนี้ให้ใช้บังคับตั้งแต่วันถัดจากวันที่มีมติเป็นต้นไป

ข้อ 3. บรรดาระเบียบหรือมติต่างๆทีขัดหรือแย้งกับระเบียบนี้ ให้ใช้ระเบียบนี้แทน

 ข้อ 4. ในระเบียบนี้

“สหกรณ์” หมายถึง สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“สมาชิกสามัญ” หมายถึง สมาชิกสามัญสหกรณ์ออมทรัพย์ข้าราชการกระทรวงศึกษาธิการจังหวัด

ตาก จำกัด

“ประธานกรรมการ” หมายถึง ประธานกรรมการดำเนินการสหกรณ์ออมทรัพย์ข้าราชการกระทรวง

ศึกษาธิการจังหวัดตาก จำกัด

“คณะกรรมการ” หมายถึง คณะกรรมการดำเนินการสหกรณ์ออมทรัพย์ข้าราชการกระทรวง

ศึกษาธิการจังหวัดตาก จำกัด

**หมวด 1**

**คุณสมบัติของสมาชิกสามัญ**

 ข้อ 5. คุณสมบัติของสมาชิกสามัญ

 (1) เป็นผู้เห็นชอบในวัตถุประสงค์ของสหกรณ์

 (2) เป็นบุคคลธรรมดาและบรรลุนิติภาวะและแรกเข้าอายุต้องไม่เกิน 60 ปี

(3) เป็นข้าราชการครู คณาจารย์ บุคลากรทางการศึกษา ข้าราชการ ลูกจ้างประจำพนักงานราชการ

สังกัดกระทรวงศึกษาธิการ

(4) เป็นข้าราชการบำนาญสังกัดกระทรวงศึกษาธิการในจังหวัดตาก

(5) เป็นเจ้าหน้าที่และลูกจ้างของสหกรณ์ หรือเคยเป็นเจ้าหน้าที่และลูกจ้างสหกรณ์ของสหกรณ์กรณี

สิ้นสุดการจ้าง ตามระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 (6) เป็นสมาชิกที่โอนย้ายจากสหกรณ์ออมทรัพย์อื่น ตามข้อ 37 แห่งข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559

(7) เป็นผู้มีความประพฤติเหมาะสมดีงาม

(8) มิได้เป็นสมาชิกสามัญในสหกรณ์อื่นที่มีวัตถุประสงค์ในการให้กู้ยืมเงิน

(9) เป็นผู้ที่จะปฏิบัติตามกฎหมาย ข้อบังคับ ระเบียบ มติ และคำสั่งของสหกรณ์

**หมวด 2**

**การเข้าเป็นสมาชิกสามัญ**

ข้อ 6. ผู้ประสงค์จะสมัครสมาชิกสามัญ ต้องยื่นใบสมัครตามแบบที่สหกรณ์กำหนดไว้โดยต้องมีผู้บังคับบัญชาชั้นต้นรับรอง แต่ถ้าดำรงตำแหน่งเป็นผู้บริหารหน่วยงานให้ถือว่ารับรองตนเอง

ข้อ 7. เมื่อคณะกรรมการ ได้พิจารณาเห็นว่าผู้สมัครมีคุณสมบัติตรงตามที่กำหนดไว้ในข้อ 5 และสมควรรับเป็นสมาชิกได้ ให้ชำระค่าธรรมเนียมแรก จำนวน 100 บาท และชำระค่าหุ้นตามจำนวนที่ระบุไว้ในใบสมัครเข้าเป็นสมาชิก

 ข้อ 8. กรณีที่เคยเป็นสมาชิกสามัญมาก่อนและได้ลาออกแล้ว หากประสงค์จะสมัครเข้าเป็นสมาชิกใหม่ ต้องออกจากการเป็นสมาชิกมาแล้วไม่น้อยกว่า 1 ปีนับตั้งแต่วันที่คณะกรรมการมีมติให้ออก และให้ยื่นใบสมัครตามแบบที่สหกรณ์กำหนด โดยเสียค่าธรรมเนียมแรกเข้าและชำระค่าหุ้นตามข้อ 7

**หมวด 3**

**การถือหุ้นของสมาชิกสามัญ**

 ข้อ 9. สมาชิกสามัญ ต้องชำระค่าหุ้นเป็นรายเดือนตั้งแต่เดือนแรกเข้าเป็นสมาชิกตามอัตราส่วนที่สหกรณ์กำหนด หากประสงค์จะชำระหุ้นรายเดือนสูงกว่าอัตราที่สหกรณ์กำหนดหรือจะขอซื้อหุ้นเพิ่มอีกเมื่อใดก็ย่อมทำได้

 ข้อ 10. สมาชิกจะโอนหรือถอนหุ้นในระหว่างที่ตนเป็นสมาชิกอยู่ไม่ได้

 ข้อ 11. เมื่อสมาชิกภาพของสมาชิกสิ้นสุดลง สหกรณ์มีสิทธินำเงินตามมูลค่าหุ้นที่สมาชิกมีอยู่มาหักกลบลบหนี้ที่สมาชิกผูกพันต้องชำระหนี้แก่สหกรณ์ได้และให้สหกรณ์มีฐานะเป็นเจ้าหนี้บุริมสิทธิพิเศษเหนือเงินค่าหุ้นนั้น

 ข้อ 12. การชำระค่าหุ้นรายเดือน ให้ชำระโดยวิธีหักจากเงินได้รายเดือนของสมาชิกในวันจ่ายเงินได้รายเดือนประจำเดือนนั้นๆทุกเดือน

 ข้อ 13. การงดชำระเงินค่าหุ้นรายเดือน สมาชิกที่ได้ชำระค่าหุ้นไม่น้อยกว่าสองร้อยเดือนหรือเป็นจำนวนเงินไม่น้อยกว่าสองแสนบาท และไม่มีหนี้สินต่อสหกรณ์ในฐานะผู้กู้หรือผู้ค้ำประกันจะงดชำระเงินค่าหุ้นรายเดือนหรือลดจำนวนการถือหุ้นรายเดือนลงก็ได้โดยแจ้งความจำนงเป็นหนังสือต่อคณะกรรมการ

**หมวด 4**

**สิทธิและหน้าที่ของสมาชิกสามัญ**

ข้อ 14. สิทธิและหน้าที่ในฐานะสมาชิกสามัญ

ก) สิทธิของสมาชิกสามัญ

 (1) เข้าประชุมใหญ่ เพื่อเสนอความคิดเห็นหรืออกเสียงลงคะแนนในฐานะผู้แทนสมาชิก

 (2) เข้าชื่อเรียกประชุมใหญ่วิสามัญ

 (3) เสนอหรือได้รับเลือกตั้งเป็นกรรมการดำเนินการสหกรณ์หรือผู้ตรวจสอบกิจการสหกรณ์

(4) ได้รับบริการทางธุรกิจและทางวิชาการจากสหกรณ์

(5) สินทธิอื่นๆ ที่กำหนดไว้ในข้อบังคับข้ออื่นของสหกรณ์

ข) หน้าที่ของสมาชิกสามัญ

 (1) ปฏิบัติตามกฎหมาย ข้อบังคับ ระเบียบ มติและคำสั่งของสหกรณ์

 (2) เข้าประชุมทุกครั้งที่สหกรณ์นัดหมาย

 (3) ส่งเสริมสนับสนุนกิจการของสหกรณ์ เพื่อให้สหกรณ์เป็นองค์กรที่เข็มแข็ง

 (4) สอดส่องดูแลกิจการของสหกรณ์

 (5) ร่วมมือกับคณะกรรมการ พัฒนาสหกรณ์ให้เจริญรุ่งเรืองและมั่นคง

 (6) กรณีเปลี่ยนแปลงชื่อ สัญชาติ ที่อยู่และย้ายสถานที่ทำงาน ต้องแจ้งให้สหกรณ์ทราบภายในสิบห้าวันนับแต่วันที่มีการเปลี่ยนแปลง

 ข้อ 15. การได้รับสิทธิบริการทางธุรกิจของสมาชิกสามัญตามข้อ 14(4) ให้เป็นไปตามระเบียบของแต่ละประเภทธุรกิจนั้นๆและให้สมาชิกทำความยินยอมเป็นหนังสือไว้กับสหกรณ์ ให้ผู้บังคับบัญชาในหน่วยงานตนสังกัดหักเงินเดือนหรือค่าจ้างหรือเงินอื่นใดที่ถึงกำหนดจ่ายแก่สมาชิกนั้น เพื่อชำระหนี้หรือภาระผูกพันอื่นที่มีต่อสหกรณ์อันเกิดจากการใช้สิทธิบริการทางธุรกิจของสหกรณ์ ให้แก่สหกรณ์ตามจำนวนที่สหกรณ์แจ้งไปจนกว่าหนี้หรือภาระผูกพันนั้นจะระงับสิ้นไป

การแสดงเจตนายินยอมตามวรรคหนึ่ง มิอาจจะถอนคืนได้เว้นแต่สหกรณ์ไห้ความยินยอม

**หมวด 5**

**การตั้งผู้รับโอนประโยชน์**

 ข้อ 16. ให้สมาชิกทำหนังสือตั้งบุคคลหนึ่งหรือหลายคนหรือองค์การอื่น เป็นผู้รับโอนประโยชน์ ในเงินค่าหุ้น เงินฝากหรือเงินอื่นใดจากสหกรณ์เมื่อตนถึงแก่ความตายโดยมอบไว้แก่สหกรณ์เป็นหลักฐาน หนังสือตั้งผู้รับโอนประโยชน์ดังว่านี้ต้องทำตามลักษณะพินัยกรรม

 ถ้าสมาชิกประสงค์จะเพิกถอนหรือเปลี่ยนแปลงการตั้งผู้รับโอนประโยชน์ที่ได้ทำไว้แล้วก็ต้องทำเป็นหนังสือตามลักษณะดังกล่าวในวรรคก่อนและมอบให้สหกรณ์ถือไว้แทนฉบับเดิม

 เมื่อสมาชิกเสียชีวิต สหกรณ์จะแจ้งให้ผู้รับโอนประโยชน์ตามความในวรรคก่อนทราบและให้ยื่นคำขอรับเงินผลประโยชน์ ค่าหุ้น เงินฝาก เงินปันผล เงินเฉลี่ยคืนและเงินผลประโยชน์หรือเงินอื่นใดบรรดาที่สมาชิกมีอยู่ในสหกรณ์ ภายในหนึ่งปีนับแต่วันที่สมาชิกตายหรือได้รับแจ้งจากสหกรณ์ โดยให้แนบสำเนาใบมรณบัตรประกอบการพิจารณาจ่ายเงินให้แก่บุคคลที่ได้ตั้งไว้หรือถ้ามิได้ตั้งไว้ก็คืนให้แก่บุคคลที่ได้นำหลักฐานมาแสดงให้เป็นที่พอใจแก่คณะกรรมการว่าเป็นทายาทผู้มีสิทธิได้รับเงินจำนวนดังกล่าว ตามกำหนดในข้อ 45 และข้อ 46 ของข้อบังคับสหกรณ์ฯ พ.ศ. 2559

 ในกรณีที่ผู้มีสิทธิรับเงินผลประโยชน์ไม่ยื่นคำขอรับเงินผลประโยชน์หรือผู้ที่มีชื่อเป็นผู้รับโอนผลประโยชน์ที่สมาชิกได้จัดทำไว้ไม่มีตัวตนอยู่ก็ดี เมื่อพ้นกำหนดอายุความฟ้องคดีให้สหกรณ์โอนจำนวนเงินดังกล่าวไปสมทบเป็นทุนสำรองของสหกรณ์ทั้งสิ้น

**หมวด 6**

**การขาดจากสมาชิกภาพของสมาชิกสามัญ**

ข้อ 17. สมาชิกสามัญ ย่อมขาดจากการเป็นสมาชิกภาพเพราะเหตุหนึ่งเหตุใดดังต่อไปนี้

 (1) ตาย

 (2) ลาออกจากสหกรณ์และได้รับอนุมัติแล้ว

(3) เป็นคนไร้ความสามารถหรือเสมือนไร้ความสามารถ

 (4) ต้องคำพิพากษาให้ล้มละลาย

 (5) ถูกออกจากราชการหรืองานประจำตามข้อ 5

 (6) ถูกให้ออกจากสหกรณ์

ข้อ 18. สมาชิกสามารถลาออกจากสหกรณ์ตามข้อ 17(2) ได้เมื่อไม่มีหนี้สินอยู่ต่อสหกรณ์ในฐานะผู้กู้หรือผู้ค้ำประกัน อาจลาออกจากสหกรณ์ได้โดยแสดงความจำนงโดยยืนคำร้องขอลาออกต่อคณะกรรมการ เมื่อคณะกรรมการพิจารณาและอนุญาตแล้วจึงให้ถือว่าออกจากสหกรณ์ได้

ข้อ 19. สมาชิกอาจถูกให้ออกจากสหกรณ์ตามข้อ 17(6) ได้เพราะเหตุอย่างหนึ่งอย่างใดดังต่อไปนี้

 (1) ไม่ชำระค่าธรรมเนียมแรกเข้า

 (2) ขาดชำระค่าหุ้นรายเดือนถึงสามงวดติดต่อกัน หรือขาดชำระรวมถึงหกงวดโดยมิได้รับอนุญาตจากคณะกรรมการ ยกเว้นเข้าเงื่อนไขตามข้อ 13

 (3) นำเงินกู้ไปใช้ผิดความมุ่งหมายที่ให้เงินกู้นั้น

 (4) ไม่จัดการแก้ไขหลักประกันสำหรับเงินกู้ที่เกิดบกพร่องให้คืนดีภายในระยะเวลาที่คณะกรรมการกำหนด

 (5) ค้างส่งเงินงวดชำระหนี้ไม่ว่าต้นเงินหรือดอกเบี้ยติดต่อกันเป็นเวลาถึงสองเดือนหรือผิดนัดการส่งเงินงวดชำระหนี้ดังว่านั้นถึงสามคราวสำหรับเงินกู้รายหนึ่งๆ

 (6) ไม่ให้ข้อความจริงเกี่ยวกับหนี้สินของตนเองแก่สหกรณ์ เมื่อสมัครเข้าเป็นสมาชิกหรือเมื่อจะก่อความผูกพันในหนี้สิ้นต่อสหกรณ์ในฐานะผู้กู้หรือผู้ค้ำประกันหรือเมื่อมีการผูกพันในหนี้สินต่อสหกรณ์อยู่แล้ว

 (7) จงใจฝ่าฝืนไม่ปฏิบัติตามกฎหมาย ข้อบังคับ ระเบียบ มติและคำสั่งของสหกรณ์หรือของที่ประชุมกลุ่มที่ตนสังกัดหรือประพฤติการณ์ใดๆ อันเป็นเหตุให้เห็นว่าไม่ซื้อสัตย์สุจริตแสดงตนเป็นปฏิปักษ์หรือทำให้เสื่อมเสียต่อสหกรณ์หรือขบวนการสหกรณ์ไม่ว่าโดยประการใดๆ

**หมวด 6**

**ข้อเบ็ดเสร็จ**

 ข้อ 20. ในกรณีมีปัญหาเกี่ยวกับการปฏิบัติตามระเบียบนี้ให้คณะกรรมการเป็นผู้วินิจฉัยชี้ขาดและให้ถือเป็นที่สุด

 ข้อ 21. ให้ประธานกรรมการเป็นผู้รักษาการตามระเบียบนี้

 ประกาศ ณ วันที่ 25 เดือน พฤศจิกายน พ.ศ. 2559



 (นายรังสิทธิ์ ชัยแก้ว)

 ประธานกรรมการ

 สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด